
В р а њ е

На основу члана 5, 10,14,15 и члана 21. Закона о јединственом бирачком списку („Службени гласник РС“ бр.104/2009 и 99/2011), члана 5. Упутства о начину ажурирања бирачких спискова („Службени гласник РС“ бр.42/200 и 118/2003) и Одлуке о расписивању избора за народне посланике Народне Скупштине Републике Србије од 04.03.2016.године („Службени гласник РС“ бр.21/2016), Секретаријат за општу управу Градске управе града Врања, објављује
ЈАВНИ ОГЛАС

Обавештавају се грађани града Врања да могу извршити увид у део бирачког списка за подручје града за предстојеће изборе за народне посланике Народне Скупштине Републике Србије, одборнике Скупштине града Врања и одборнике Скупштине градске општине Врањска Бања, који ће се одржати 24.априла 2016.године, у циљу провере личних података уписаних у бирачки списак.


Део бирачког списка који се води за подручје града Врања, биће изложен на увид грађанима у згради Градске управе у Врању, у ул.Краља Милана бр.1, у просторијама у приземљу зграде (канцеларија бр.3) у времену од 07,00 до 15,00 часова сваког дана, осим недеље.


Увид у део бирачког списка остварује се на основу захтева бирача и у складу са законом који уређује заштиту података о личности, а врши се уношењем јединственог матичног броја грађана и имена и презимена, као и других података који омогућавају аутоматску претрагу података о бирачу у Јединственом бирачком списку.


Увид у бирачки списак може се извршити и електронским путем на званичној интернет страници Министарства државне управе и локалне самоуправе уношењем података о јединственом матичном броју грађана.

Од проглашења изборне листе, право на увид у бирачки списак има и подносилац изборне листе или лице које он овласти у складу са законом и то на исти начин као и грађани.


Сваки грађанин може тражити увид у бирачки списак и поднети захтев за упис, брисање, измену, допуну или исправку бирачког списка, ако он или други грађанин није уписан у бирачки списак, или је уписан, а нема бирачко право, или нема бирачко право на подручју града у који је уписан или ако неки од података из бирачког списка није правилно уписан.


Од проглашења изборних листи, по истом поступку, право на увид и на подношење захтева за измену бирачког списка имају и подносиоци изборних листи, с тим што се уз захтев прилаже овлашћење и потребни докази.


Интерно расељено лице уписује се у бирачки списак према месту у коме је пријављено као интерно расељено лице. 


Интерно расељена лица која после 2012.године нису продужила боравиште, уписана су у јединствени бирачки списак према месту пребивалишта на подручју АП Косово и Метохија.

Обавештавају се бирачи да Градској управи града Врања, најкасније до 02.априла 2016.године, могу поднети захтев да се у бирачки списак упише податак да ће бирач на предстојећим изборима гласати према месту боравишта у земљи/изабрано место гласања, односно гласати у иностранству.


Грађани града Врања,интерно расељена лица, као и лица који стичу пунолетство до 24.априла 2016.године, могу извршити увид у бирачки списак и тражити упис, брисање, измену, исправку или допуну бирачког списка, уз прилагање доказа. Захтев се подноси писаним путем Секретаријату за општу управу Градске управе града Врања у канцеларију бр.3, све до закључења бирачког списка – до 08.априла 2016.године у 24,00 часа. 

Секретаријат за општу управу доноси решење по захтеву у року од 24 часа од дана пријема захтева. На ово решење може се поднети жалба надлежном министарству у року од 24 часа од дана пријема решења, а министарство је у обавези да у року од 48 часова донесе решење по жалби. Против решења које донесе надлежно министарство може се поднети тужба Управном суду у Београду у року од 24 часа од дана пријема решења, а овај суд је у обавези да у року од 48 часова одлучи по тужби.


По закључењу бирачког списка, грађани и подносиоци изборних листи, могу захтевати од надлежног министарства доношење одлуке о изменама у бирачком списку  до 21.априла 2016.године у 24 часа.

Правилан упис бирача, је основни предуслов за остваривање бирачког права грађана.

